Christene en nederigheid - www.bybelkennis.co.za
As daar nou iemand was wat kon spog, dan was dit Paulus. Maar ons lees: Ek beskou alles as waardeloos. Want om Christus Jesus, my Here, te ken, oortref alles in waarde … Al wat ek wens is om Christus te ken (Filippense 3:7 – 11). Paulus hou vir Jesus Christus voor as dié model om na te volg. Jesus Christus bewys sy nederigheid : Hy wat in die gestalte van God was, het sy bestaan op Godgelyke wyse nie beskou as iets waaraan Hy Hom moes vasklem nie, maar Hy het Homself verneder deur die gestalte van ‘n slaaf aan te neem en aan mense gelyk te word (Filippense 2:5 – 7).
Dit is noodsaaklik dat Christene hulle selfbelang opsy skuif. Ons is eerstens oor onsself bekommerd – ons maak seker ons is gemaklik en kry die krediet wat ons voel ons verdien. Maar as Christus se verteenwoordigers moet ons tog soos hy leef. Dit beteken ons plaas ander eerste – ons doen afstand van persoonlike erkenning. Dan kan ons die Here met liefde en blydskap dien. Ware nederigheid is wanneer ons onsself vanuit God se perspektief sien. Dan sal ons besef dat sonder Hom ons niks is nie.
Wat kan ek doen om ander te dien? Wat kan ek doen om ander hoër as myself te sien.